Et kigwan pay Jesus i “No ensemek joak,
patien joy bili-bilin ko.
Et ibagak cha Awak i ito-no tho di ma maysa-dat cha si-kak a menolong cha si-kayon on-ono-onong cha si-kayo na ingked ingka.
Sema Naenolong,
si-kathoy Ispirito Santon mengipaamta na podnod si-kayo.
Sema iren toon nat mematid si-kak,
nat mebedin a may-i-kanan ira na Ispirito Santo tep nat naindasin cha tan nat amta ra.
Nem si-kayo ngo,
amta yo ma Ispirito Santo tep man-iiyan med si-kayo tan gwara di na olay cha si-kayo.
“Eg tahejo iolay a singen engoso kayo.
On-oliak mowan alid si-kayo.
Sema iren toon nat mematid si-kak,
no engkay,
nat si-nengen chaak ma,
nem si-kayo,
si-nengen joak.
Et kagol na panbiyagan ko mowan,
manbiyag kayo ngo.
No seman a timpo,
amtaen jo i gwaraak cha Awak,
tan gwara kayo ngod si-kak,
tan gwaraak ngod si-kayo.
Sema toon naengawat na bili-bilin ko tan napiyati tho,
si-kathoy mahasmek cha si-kak.
Tan sema mahasmek cha si-kak,
sesmeken ngon Awak.
Tan sesmeken ko ngo ma too,
tan ipaamtak cha si-kathon emiin i maypangkep cha si-kak.”
Et sema sa-kin Judas a nat si Judas Iscariot,
inbagaan tos Jesus i “Afo,
niyana si-kawi bengat i ipaamtaan mo na angel mo iy nat emiin a tood ja dobong?”
Insongbat Jesus i “Sema toon mahasmek cha si-kak,
a-magen toy konen ko.
Et sesmeken Awak iwa too,
tan si-kawin Awak,
onkowan kawin mekiiyan cha poso tho.
Nem sema toon nat mahasmek cha si-kak,
nat a-magen toy konen ko.
Sema iren nakigwa-kigwan kon inki-ngelan jo,
nat naedafod nemnem ko,
no diket naedafod Awak a engito-no did si-kak.
“Kigwan kon emiin ira jay iy gwaraak pay cha si-kayo.
Nem sema Naenolong a Ispirito Santon ito-no din Awak cha si-kayo a maysa-dat cha si-kak,
itoro thon emiin cha si-kayo,
tan ipanemnem tod si-kayoy emiin a kigwa-kigwan ko.
“Sema ipayas kod si-kayo ket,
talned nemnem jo.
Seja talna,
naedafod si-kak,
tan nat inges toy talnen naedafod ja dobong a nat onbayag.
Isonga,
enog i chanag tan enog ngoy tahot.
Inki-ngelan joy kigwan kon ‘Onbetihak,
nem on-oliak mowan ali.’
No podnon ensemek joak,
onchadsak kayo komed ikowan kod Awak tep mas ekayang iy say si-kak.
Kigwan kod si-kayo jay niman asan mepesamak say no mepesamak ma iwan,
memati kayo wed si-kak.
Nat mebejag i pekiteba-tebal kod si-kayo tep si Satanas a naiyantoray chiya dobong,
chanchanin onkowan ali.
Nagwariy karebengan tod si-kak.
Nem itolok koy chanchanin mepesamak cha si-kak say amtaen na too i ensemek kos Awak tan a-magen koy inbilin tod si-kak.
“Niman ma,
akgwat kayo,
emoy ira.”